ועדת החינוך והתרבות, כנסת 15, פרוטוקול מספר 69, 2000-02-08 09:15

זבולון אורלב: אני מתכבד לפתוח את ישיבת ועדת החינוך והתרבות של הכנסת בנושא הצעת חוק הספורט (תיקון- העברת ספורטאים קטינים), התשנ"ט-1999 של חבר הכנסת ראובן ריבלין, שסימנה פ/424.

זבולון אורלב: מישהו רוצה להסביר את החוק?

מרים פרנקל-שור: לחבר הכנסת ריבלין יש פה שתי הצעות.

מרים פרנקל-שור: אולי אפשר לשלב אותן.

מרים פרנקל-שור: יש כיום מידרג בגילאים כשספור

מרים פרנקל-שור: טאי רוצה לעבור מקבוצה לקבוצה.

מרים פרנקל-שור: השאלה היא כמה זמן צריך אותו ספורטאי לחכות במעבר בין קבוצה לקבוצה.

מרים פרנקל-שור: יש מידרג: עד גיל 15, ובין גיל 15-18.

מרים פרנקל-שור: צריך לחכות עד סוף העונה, להיכנס להסגר וכולי.

מרים פרנקל-שור: כאשר יש הסכמה, אין שום בעיה.

מרים פרנקל-שור: חבר הכנסת ריבלין רוצה לקבוע, כאשר אין הסכמה, שספורטאי שגילו פחות מ-15 שנים יוכל להודיע על רצונו לעבור לאגודה אחרת והוא יוכל לעבור לאותה אגודה תוך 30 ימים מיום מתן ההודעה.

מרים פרנקל-שור: ההצעה השניה של חבר הכנסת ריבלין מתייחסת לספורטאים שגילם 15-18.

מרים פרנקל-שור: כשאין הסכמה על העברה הספורטאי יכול להודיע בפגרה והוא צריך לחכות עונת ספורט אחת.

זבולון אורלב: מה זה עונת ספורט אחת?

ערן דורון: עונת הכדורגל היא מספטמבר ועד יולי, 10 חודשים.

מרים פרנקל-שור: לא בכל ענף זה אותו דבר.

זבולון אורלב: "עונה" זה מושג ברור לכולם?

יעקב אראל: כן, יש הגדרה בחוק הספורט.

זבולון אורלב: "ואולם אם המשך פעילותו באגודה הינו בלתי סביר או בלתי אפשרי בשל נסיבות שאינן תלויות בו, או עלולות לגרום לו נזק - רשאי הספורטאי לעבור לאותה אגודה תוך 30 ימים מיום הודעתו".

זבולון אורלב: מי יקבע אם זה בלתי סביר או בלתי אפשרי?

מרים פרנקל-שור: אני לא יודעת אם יש מנגנון.

מרים פרנקל-שור: חסר פה קטע שיש מקום להשלים.

מרים פרנקל-שור: צריך למצוא את המנגנון המתאים.

מרים פרנקל-שור: זה בגדול ההצעה של חבר הכנסת ריבלין.

משה אביבי: ההצעה הזאת נדונה בוועדת החנוך והתרבות בעבר.

משה אביבי: הושגה הסכמה על דעת כל המוזמנים לוועדה, הווה אומר ההתאחדויות, ההתאחדות לכדורגל, איגוד הכדורסל, ארגון השחקנים - עד כמה שהם מייצגים את הקטינים, עו"ד יפהר ממשרד החינוך והמועצה לשלום הילד.

משה אביבי: הדיון התקיים בהסכמה בשתי פאזות.

משה אביבי: היתה הסכמה לגבי דבר אחד.

משה אביבי: אני אקרא קטע קצר מפרוטוקול הוועדה: "שחקן שהינו קטין ואשר במהלך תקופת הפגרה הרשמית טרם מלאו לו 14 שנה, יוכל באין הסכמה להעברתו לעבור במהלך הפגרה לכל קבוצה שיחפוץ".

משה אביבי: זה קבוצת הגיל הראשונה שעליה דובר.

משה אביבי: "שחקן שגילו 14 שנה ומעלה, אך לא מעל 18 שנה, המבקש לעבור מהקבוצה בה הוא רשום לקבוצה אחרת, מחמת העובדה שהמשך פעילותו בקבוצה הינו בלתי סביר או בלתי אפשרי בשל נסיבות שאינן תלויות בו, רשאי, באין הסכמה להעברתו, לפנות" - וזה עונה לשאלת חבר הכנסת אורלב - "לפנות למוסד למעמד השחקן, באמצעות הוריו או אפוטרופסיו, על מנת שיכריעו בבקשתו.

משה אביבי: ישתכנעו הפוסקים כי התקיימו הנסיבות האמורות בסעיף קטן (א) לעיל יאשרו את ביצוע ההעברה, וככל שימצאו לנכון בנסיבות המקרה".

משה אביבי: זה מה שסוכם.

זבולון אורלב: האם זה עבר קריאה טרומית?

משה אביבי: כן, זה היה בהכנה לקריאה שניה ושלישית.

משה אביבי: בגלל הבחירות זה לא הגיע להצבעה במליאה.

משה אביבי: הנוסחה הזאת היתה מוסכמת על כולם אך בהמשך הדיון התעורר ויכוח - אני קורא מפרוטוקול הוועדה מיום 25.1.99 - האם זה יהיה גיל 14 או גיל 15.

משה אביבי: הציעו גיל 14.5.

מרים פרנקל-שור: למה יש הבדל בין גיל 14 לגיל 15?

זבולון אורלב: למה מתעקשים שזה לא יהיה גיל 15?

משה אביבי: זה לא עניין של התעקשות.

זבולון אורלב: מה השיקול של אלה שסבורים שעדיף גיל 14 ולא גיל 15?

יעקב אראל: זה קשור לעונת הכדורגל.

יהודה שקמה: ההסכמה היתה על גיל 14.5.

משה אביבי: מדובר ב-14, כאשר כל הגילאים הולכים לפי 1.1.

משה אביבי: פגרה היא ביוני-יולי, אז הסיכום היה - ואני אפנה גם לדברים שמופיעים בפרוטוקול - בעצם למי שהיה ב-1.1 בגיל 14.

משה אביבי: זאת אומרת שבאותה פגרה הוא כבר בן 14.5.

משה אביבי: זאת היתה החלטת הוועדה.

זבולון אורלב: עו"ד אביבי אומר למעשה שאפשר לקצר את הדיון.

זבולון אורלב: הואיל ובחודש ינואר 1999 לטענתו הוסכם כאן בוועדה שבמקום 15 יהיה 14, ושמגיל 15-18 הוא יוכל לעבור לאגודה אחרת דרך אישור של ועדה למעמד השחקן.

זבולון אורלב: לא ברור לי אם הוועדה הזאת היא סטטוטורית או לא סטטוטורית, תיכף נברר.

זבולון אורלב: קודם כל, האם זה מקובל עליך?

ראובן ריבלין: הייתי במגעים כמובן גם עם עו"ד אביבי וגם עם יושב-ראש ההתאחדות לכדורגל ובעיקר עם מנכ"ל ההתאחדות, שהוא היותר מרכזי בעניין הזה, כי אחרים מתחלפים והוא נשאר, ובצדק.

ראובן ריבלין: יש לי אי נחת ברורה בשל תלונות רבות של הורים, שבאים אלי ואומרים לי שנושא הבוררות ונושא האכיפה לא מוסדר.

ראובן ריבלין: ההתאחדות עומדת מאחורי ההבנה שאי אפשר להפוך את הילד לבן ערובה.

ראובן ריבלין: בעיקר כאשר מדובר במצב שבו ילד עובר דירה, או הוריו עוברים, אפילו לא על-פי רצונו.

ראובן ריבלין: יחד עם זה יש בהחלט גם מצב שבו אגודות משקיעות לא רק עמל רב אלא גם כספים.

זבולון אורלב: אני את כל התורה יודע על רגל אחת.

ראובן ריבלין: הם הבטיחו לעשות כמה דברים.

ראובן ריבלין: מאז ינואר 1999, התאריך שבו הגענו להסכמות, לא נעשה דבר במובן הפורמלי.

ראובן ריבלין: יש מקרים קונקרטיים של ילדים שלא יכולים לעבור מקבוצה לקבוצה.

משה אביבי: החוק לא מאפשר לנו את זה.

עדנה הראל: החוק מאפשר לכם למנוע מהם.

עדנה הראל: לא שהחוק לא מאפשר לכם.

משה אביבי: לא להתאחדות.

משה אביבי: לקבוצות.

ראובן ריבלין: אם אתם רוצים, נעשה את החוק.

ראובן ריבלין: אין לנו שום בעיה.

ראובן ריבלין: המועצה לשלום הילד פנתה אלי והיא ידעה על השיחות שהיו בינינו.

שוקי דקל: ד"ר יצחק קדמן היה שותף איתנו בדיונים הקודמים.

זבולון אורלב: אגב, הם הוזמנו לכאן.

יעקב אראל: בשלב ההסכמות הוא היה נוכח.

ראובן ריבלין: אני לא רוצה להיכנס לפרטים מעבר לעניין הזה.

ראובן ריבלין: ד"ר קדמן אמר לי שלא נעשה דבר.

ראובן ריבלין: Non est factum.

ראובן ריבלין: אתם נתתם לנו הצהרה ולא חתמתם על שום דבר.

ראובן ריבלין: אני רוצה לדעת מה אנחנו עושים בעניין זה.

ראובן ריבלין: תאמרו את הדברים לפרוטוקול.

ראובן ריבלין: לא מה שאנחנו מדברים במשרדים.

יעקב אראל: אני חושב שאנחנו צריכים להישאר צמודים להסכמות שהגענו אליהן בינואר 1999.

יעקב אראל: אל"ף, מכיוון שזה לא לפני הרבה זמן.

יעקב אראל: בי"ת, אם לא נעשה דבר זה בעיקר באשמת מערכת התחיקה בבית הזה, אני מוכרח לומר.

יעקב אראל: אנחנו בעמל רב, ויעיד על כך חבר הכנסת ראובן ריבלין והוא יודע שלא היה קל, הבאנו את הקבוצות הגדולות, את הטייקונים וכופפנו אותם להסכים לנושא של הגיל ולנושא של ההעברות.

יעקב אראל: אותם טייקונים חושבים שאם הם משקיעים - וזה נכון - מיליוני שקלים מידי שנה בכדורגל הם רוצים לראות פעם אחת ברכה בעמלם, בשחקן כזה או אחר שייצא לגדולה ויוכל לכסות את ההשקעה שלהם.

יעקב אראל: כופפנו אותם וגרמנו לכך שבניגוד לרצונם הם הסכימו לאותן הסכמות אליהן הגענו בינואר 1999.

יעקב אראל: מאז ינואר 1999 במערכת החקיקה פה, מסיבות מובנות, לא נעשה דבר.

יעקב אראל: אנחנו מוכנים מבחינת הוועדה למעמד השחקן.

זבולון אורלב: הוועדה הזאת היא סטטוטורית?

ראובן ריבלין: בוודאי שלא.

יעקב אראל: מר משה אביבי ואנוכי ערכנו תקנון רישום מעודכן של ההתאחדות לכדורגל, שבעצם כבר בנוי לפי ההסכמות של ינואר 1999.

יעקב אראל: אנחנו לא רשאים להביא אותו לאישור הנהלת ההתאחדות לכדורגל.

זבולון אורלב: איך יתכן לומר בחוק שהעברה מותנית באישור של ועדה כלשהי שלא ברור מה היא?

זבולון אורלב: האם החוק מכיר מי הוועדה הזאת?

משה אביבי: הכוונה היתה שחוק הספורט לא ישתנה אלא ישאר כמו שהוא.

משה אביבי: אבל יבוא סעיף בחוק ויאמר שיחולו ההסדרים באיגודים ובהתאחדויות שהגיעו להסכמה עקרונית עם גופים כמו ארגון השחקנים למשל לגבי הסגרים באותו ענף, שקיבלו גושפנקה של ועדת החינוך והתרבות של הכנסת.

משה אביבי: זה מה שנאמר לגבי העניין הזה ומופיע בפרוטוקול שלכם.

משה אביבי: זאת הכוונה, שחוק הספורט ישאר כפי שהוא לגבי כל נושא ההעברות, כי ישנם הרבה מאוד ענפים אחרים שלא נכללים בעניין הזה.

משה אביבי: נאמר: מי שהגיע להסדר כזה, שמקובל על הוועדה הזאת - אגב, בתוך הפרוטוקול נמצא גם התקנון שאנחנו הכנו.

ראובן ריבלין: אני מוכרח לומר לך שכל העניינים האלה הם עניינים שאו שהם מסתדרים או שהם לא מסתדרים.

ראובן ריבלין: אתה מוסר לנו תקנון, אתה מוסר לנו את הוראות המנכ"ל.

ראובן ריבלין: אם למשל הייתם מכניסים את זה לתקנון ההתאחדות לכדורגל, שהוא לא דבר שניתן לשנותו בהינף קולמוס אלא זה מחייב דיון באסיפה הכללית, אז אנחנו היינו באים ואומרים: כפי שהוא קבוע בתקנון כזה או אחר, על-פי הנחיות כאלה או אחרות.

ראובן ריבלין: אז חוק הספורט היה הופך להיות "חוק-יסוד החקיקה של עמותות הספורט".

יעקב אראל: זאת המטרה.

ראובן ריבלין: עכשיו זה לא כך.

ראובן ריבלין: לתקנון יש מעמד, אי אפשר לזלזל בתקנון ההתאחדות לכדורגל, תקנון שמחייב - כמה אנשים רשומים בהתאחדות?

יעקב אראל: 40,000.

ערן דורון: סעיף 10 למשל נותן מעמד לשחקנים.

ראובן ריבלין: אכן סעיף 10 בחוק הספורט נותן מעמד לשחקנים.

מרים פרנקל-שור: זה לא מגיע לחקיקה.

מרים פרנקל-שור: לתקנון, כמו שחבר הכנסת ריבלין אומר, יש מעמד.

ראובן ריבלין: לתקנון יש מעמד.

ראובן ריבלין: אם הם היו מכניסים את זה לתקנון, כך אמרתי להם לעשות - - - יש ילד מהרצליה שהלך ללמוד בחיפה ושם הצטרף למועדון הכדורגל של מכבי חיפה.

ראובן ריבלין: הוא כנראה שחקן מוכשר.

ראובן ריבלין: הרצליה אומרת שהיא לא תיתן לו לעבור ולא יעזור שום דבר.

ראובן ריבלין: הוא ילד בן פחות מ-14.

ראובן ריבלין: טלפנתי להתאחדות לכדורגל והם אמרו: אנחנו לא יכולים לעשות להרצליה מאומה.

ראובן ריבלין: אם הם לא יכולים לעשות להרצליה מאומה, פירושו של דבר - - -

משה אביבי: אני רוצה לומר משהו בעניין הזה.

משה אביבי: אנחנו מחכים לתיקון החוק, כפי שסוכם, כדי לפתור את הבעיות שאתה מדבר עליהן.

משה אביבי: כל עוד זה לא נחקק אז כל הלחץ שמר גברי לוי או מר יעקב אראל או אני מנסים להפעיל על הקבוצות הוא לחץ של שכנוע.

משה אביבי: לא מתוך זה שהתקנון או שחוק הספורט אומר את זה.

משה אביבי: כשאני פונה לקבוצה כזאת בבקשה הם אומרים: יש את חוק הספורט שמדבר על הודעת קטין.

משה אביבי: צריך לתת הודעה ובתוך שנה הוא עובר.

משה אביבי: כל עוד החוק לא שונה הם פועלים בהתאם לחוק הזה.

עדנה הראל: לפי ההצעה שלך עדיין תצטרכו להגיע להסדר בהסכמה בין הגופים לפני שתביאו אותו לוועדה.

משה אביבי: לא.

משה אביבי: ההסדר קיים.

ראובן ריבלין: עו"ד אביבי, אם היית כותב את זה בתקנון של ההתאחדות לכדורגל, זה לפי דעתך לא היה מספיק?

ראובן ריבלין: היית צריך עוד גושפנקה רשמית?

ראובן ריבלין: אני אתן לך פתרון.

ראובן ריבלין: אתה תעביר את העניין להתאחדות לכדורגל וסעיף 10 של חוק הספורט יכסה את זה.

משה אביבי: זה אומר שיכולים להתקין תקנונים?

עמי ברקוביץ: התקנונים האמורים יחייבו את אגודות הספורט, הספורטאים ובעלי התפקידים.

ראובן ריבלין: בעניין זה נשכנע את ד"ר קדמן שלא צריך חקיקה.

משה אביבי: חבר הכנסת ריבלין, אם אני עושה את מה שאתה אומר על סמך החוק הקיים ללא תיקונו - - -

ראובן ריבלין: אפשר לתקן אותו.

משה אביבי: על זה אנחנו מדברים.

משה אביבי: אז ישנה סתירה בין הוראת התקנון לבין הוראת חוק הספורט.

משה אביבי: לכאורה, לפי מה שאתה אומר, על-פי סעיף 10 אני יכול להחליט למשל, למרות הוראת חוק הספורט, לומר ששחקנים לא יוכלו לעבור עד גיל 18 בכלל ואם זה יופיע בתקנון אז זה יחייב.

עדנה הראל: אני לא בטוחה שזה נכון.

משה אביבי: אני לא יכול לתקן תקנון שלא בהתאם לחוק הספורט.

יעקב אראל: לא נעשה דבר בנושא של החקיקה, זה נכון.

יעקב אראל: התקנון שלנו ערוך, מוכן, מותנה באישור החוק.

יעקב אראל: למה אנחנו השעינו את אישורו בהנהלת ההתאחדות?

יעקב אראל: מכיון שלא רצינו לעמוד במצב שבו יש סתירה כל-כך בולטת בין החקיקה של ההתאחדות לכדורגל לבין חוק הספורט.

יעקב אראל: עכשיו אני שומע בצורה מאוד ברורה מחבר הכנסת ריבלין שאנחנו רשאים לבצע את התיקונים שלנו.

יעקב אראל: אנחנו יכולים לכנס את ההנהלה בתוך שבוע-שבועיים, לאשר את התיקונים, לאשר את הנוסח - שאנחנו יכולים להעביר לכם אותו מיידית לעיון, גם ברגע זה - - -

ראובן ריבלין: ליצור גם את מערכת הבוררות הזאת.

יעקב אראל: ואת מערכת המוסד למעמד השחקן.

יעקב אראל: התקנון הזה מקובל ומומלץ על-ידי פיפ"א (האיגוד העולמי) ועל-ידי אופ"א (האיגוד האירופאי).

יעקב אראל: הם קבעו שזאת צריכה להיות דרך הבירור של מעמד השחקן בכל ההתאחדויות.

יעקב אראל: יש שני מקרים שמונחים על שולחני בעקבות פנייתו של חבר הכנסת ריבלין: אותו שחקן בהרצליה, שמסתבר שזה לא כל-כך תמים, ועוד שחקן אחד.

יעקב אראל: אני רוצה להודיע לך שכל הבעיות שהופנו אלי טופלו.

זבולון אורלב: בואו נישאר בדרך המלך.

זבולון אורלב: לא זה הנושא.

זבולון אורלב: הנושא כרגע הוא החוק.

זבולון אורלב: אני עכשיו רוצה לחדד ולהתקדם.

זבולון אורלב: מר אראל אומר: קבלו את ההצעה שבהסכמה מינואר 1999.

זבולון אורלב: אל תביאו את זה עדיין להצבעה, תמתינו לנו.

זבולון אורלב: אנחנו תוך שבועיים נודיע לכם שאנחנו, בעקבות ההסכמה שתהיה פה, נסדיר בתקנון ההתאחדות לכדורגל את הנושא, כולל את נושא הוועדה למעמד השחקנים.

זבולון אורלב: אני מבין שזאת ההצעה.

משה אביבי: אני רוצה להבהיר, הנושא כן התקבל בהנהלת ההתאחדות לכדורגל.

משה אביבי: בישיבת הנהלת ההתאחדות לכדורגל מ-21.12.98, מספר ימים לפני הישיבה שהיתה כאן, אישרו פה אחד את התקנות בנושא מעמד השחקן.

משה אביבי: היו מספר ישיבות עד שהגענו לתוצאה.

משה אביבי: ההנהלה אישרה את כל הנושא, כולל הוועדה למעמד השחקן.

משה אביבי: אני רוצה לציין שזה ועדה שתמונה על-ידי מי שימונה על-ידי יושב-ראש ועדת החינוך והתרבות, על-ידי מנהל רשות הספורט ועל-ידי שופט בדימוס.

משה אביבי: אלה הם האנשים שימנו את הוועדה.

משה אביבי: הגוף הזה כתוב בתקנון.

משה אביבי: ההנהלה אישרה את העניין הזה פה אחד.

משה אביבי: אנחנו הגענו לכאן לישיבה האחרונה כשזה כבר מאושר אבל ועדת החינוך והתרבות החליטה על שינויים בהסכמה בנושא של קטין, והיו גם דיונים בהצעת החוק השניה בנושא של שחקן בגיל 24 ודברים כאלה.

משה אביבי: אנחנו לא צריכים לאשר את הכל, כולל הוועדה.

משה אביבי: זה כבר קיים אצלנו בהנהלת ההתאחדות ואושר פה אחד.

משה אביבי: מה שאנחנו צריכים עוד לתקן באישור זה את מה שהוועדה בינואר 1999 החליטה.

משה אביבי: את זה עדיין לא עשינו משום שרצינו להמתין עד שזה יעבור בכנסת, כי זה היה אמור מייד לעבור, ואז להביא את זה להנהלת ההתאחדות.

עדנה הראל: יש פה שאלה משפטית שהעלה עו"ד אביבי ונדמה לי שצריך לקבל בה איזה הבהרה, אולי על דעתה של היועצת המשפטית של הוועדה, כדי שיהיה ברור.

עדנה הראל: השאלה היא האם לאור סעיף 11 לחוק הספורט, שקובע זכויות מסויימות לספורטאים בענייני הסגר, רשאיות ההתאחדויות לקבוע בתקנונים הוראות שמקלות, שמטיבות עוד יותר עם השחקנים לעניין ההסגרים.

עדנה הראל: מכיוון שזאת הוראה שבאה להיטיב עם הזכויות של השחקן כפרט, לי נראה שתקנונים של גופים שיש להם מעמד על-פי החוק - ולתקנונים יש מעמד על-פי החוק - יכולים להיטיב על הזכויות שמקנה החוק.

עדנה הראל: כך נראה לי.

ראובן ריבלין: מעלים עימהם ולא מורידים מהם.

עדנה הראל: לכן נראה לי שתיקון מהסוג הזה אפשרי על אף האמור בסעיף 11 לחוק הספורט ולא מהווה סתירה.

מרים פרנקל-שור: את מתכוונת שזה בא להקל אבל כאשר זה על דעת כולם.

מרים פרנקל-שור: לא כאשר יש מחלוקת.

זבולון אורלב: אם ההקלה אומרת שניתן להעביר בניגוד להסכמה על-ידי ועדה, זה אפשרי.

עדנה הראל: בתקנון של ההתאחדות כעמותה.

עדנה הראל: זה יתקבל על-פי ההליכים של אותה עמותה, על-פי הוראות תקנונה.

יעקב אראל: זה לא בא להרע את מצבם של שחקנים.

יעקב אראל: זה בא להיטיב עם השחקנים.

עדנה הראל: נראה לי שמשפטית אין שום מניעה להסדר הזה והוא בהחלט יוכל לשמש אבן בוחן.

עדנה הראל: אני רק רוצה להסב את תשומת לבה של הוועדה שאותו תיאור של תהליכים - ואני חדשה בתהליכים, כמו שאתם יודעים - יכול לפעול מחר, על-ידי שינוי התקנונים האלה, בחזרה למצב שהיה קיים אז.

עדנה הראל: עדיין כל ההסדרים נשארים בתחום הוולונטרי.

עדנה הראל: יכול להיות שזה טוב לתקופת ניסיון, יכול להיות שזה יוכיח את עצמו כטוב לתקופה יותר ארוכה מאשר תקופת ניסיון.

עדנה הראל: צריך להזכיר שאותו מקור סמכות הוא גם אולי החולשה של ההסדר הזה.

זבולון אורלב: הפה שהתיר הוא הפה שיאסור מחר.

עמי ברקוביץ: אני רוצה לחזק את מה שאמרה עו"ד עדנה הראל.

עמי ברקוביץ: עד כמה שאני יודע הפרשנות לסעיף 11א היתה בשעתו תלויה ועומדת בבג"ץ.

עמי ברקוביץ: העמדה הזאת היתה לאור אותה פרשנות ולכן גם חשבנו שאין בעיה בנושא של חופש העיסוק כשהסעיף הזה הותקף בבג"ץ.

עמי ברקוביץ: לגבי ההצעה שהוצגה כאן, לגבי חקיקה: אני פשוט לא יודע.

עמי ברקוביץ: כרגע יש הצעה אחת.

עמי ברקוביץ: אם רוצים להכניס איזה הצעת חוק אחרת אז היא צריכה לעבור את הפרוצדורה הרגילה.

עמי ברקוביץ: כרגע עומדת לפנינו רק הצעת החוק של חבר הכנסת ריבלין.

עמי ברקוביץ: אני לא יודע באיזה תיקוני תחיקה אחרים מדובר כדי להפעיל הסכם יותר רחב.

עמי ברקוביץ: נאמר כאן שיש עיכוב מפני שמחכים לתיקון בחקיקה.

עמי ברקוביץ: נאמר שמינואר 1999 ממתינים לתיקון חקיקה.

עמי ברקוביץ: עד כמה שאני יודע אין שום הצעת חוק מעבר להצעת החוק שעומדת כרגע לדיון.

ראובן ריבלין: אין בעיה.

ראובן ריבלין: אנחנו יכולים היום לשנות הכל לפי הנוסח מינואר 1999.

משה אביבי: עליכם להבין שזה לא עניין וולונטרי, שמחר הנהלת ההתאחדות לכדורגל יכולה לשנות שוב את התקנון כפי שהיא רוצה.

משה אביבי: הסיכום שהיה כאן בינואר 1999 אמר שחוק הספורט יתוקן בנוסח הזה.

משה אביבי: אני אקרא, זה קצר מאוד: "הוראות חוק זה בכל הקשור להעברת ספורטאי שגילו פחות מ-18 שנה (להלן - ספורטאי קטין) לא יחולו על אגודת ספורט ועל ספורטאי קטין הרשומים בהתאחדות או באיגוד אשר הסדירו בתקנוניהם את נושא העברת ספורטאי קטין בנוסח אשר אושר על-ידי ועדת החינוך והתרבות של הכנסת ואשר הודעה על כך פורסמה ברשומות".

משה אביבי: זה היה הנוסח של עו"ד יפהר.

משה אביבי: זאת אומרת, מחר הנהלת ההתאחדות לכדורגל לא יכולה להמליץ לשנות את העניין.

משה אביבי: זה לא וולונטרי.

עדנה הראל: אני דיברתי על מצב שבו לא משונה החוק.

עדנה הראל: המצב הראשוני, שעליו גם דיבר חבר הכנסת ריבלין לפני רבע שעה, היה: בואו תסדירו, בואו נראה, בלי לתקן את החוק.

עדנה הראל: זה גם מה שהציע יושב-ראש הוועדה: נשאיר את זה תלוי ועומד.

עדנה הראל: על זה גם אמר עו"ד ברקוביץ עכשיו: אנחנו לא מכירים נוסח אחר.

עדנה הראל: אם יש כזה, צריך לבחון אותו.

עדנה הראל: אנחנו מכירים את הנוסח הזה ועל זה באנו לדון.

עדנה הראל: אני לא חולקת על זה שהיתה הסכמה ושעו"ד יפהר הציע את הנוסח שקראת.

עדנה הראל: רק אמרתי שאם זה נעשה ללא תיקון זה יכול להיעשות על אף האמור בסעיף 11א לחוק הספורט גם בלא התיקון הזה.

עדנה הראל: זאת חוות דעתי הנשלפת מן השרוול כרגע.

עדנה הראל: לכן הפניתי את זה גם ליועצת המשפטית של הוועדה.

עדנה הראל: אבל לזה יש גם את הפן השני, שאפשר מחר לשנות את העניין.

עדנה הראל: על זה נדמה לי שאין מחלוקת.

שוקי דקל: שלוש נקודות שיכולות לתמוך במה שעכשיו אמרה עו"ד עדנה הראל ולמעשה פתח בזה חבר הכנסת ריבלין.

שוקי דקל: ראשית, אתה רואה לפי הנוכחות בישיבה, מדובר בכדורגל ובכדורסל.

שוקי דקל: יש לנו הרבה מאוד ענפים שזה לא רלוונטי לגביהם כי שם יש הסדרים אחרים.

שוקי דקל: נקודה שניה, לעניין הזה של השקעה בקבוצה לגבי ילדים ונוער: יש הרבה מאוד אגודות והן מרויחות על הילדים.

שוקי דקל: כך שהעניין הוא לא רלוונטי.

שוקי דקל: דבר שלישי, בסך הכל בכמה "כוכבים" אנחנו מדברים בשנה?

שוקי דקל: בכמה שחקנים שבאמת מצטיינים באופן מיוחד?

שוקי דקל: בגלל זה שיש כמה כאלה אסור לנו להחזיק את האחרים כבני ערובה.

שוקי דקל: לכן אני חושב שאם זה יוסדר בתקנונים, בלי לעשות את השינוי בחוק, אני חושב שבזה נפתור את הבעיה.

זבולון אורלב: מר אילן זהבי מוועד הורים למען קידום הספורט לילדינו, מה המסר שלך?

זבולון אורלב: למרות שאנחנו כבר בעצם מעבר למסר שלך.

אילן זהבי: אני רוצה להסביר נקודה אחת.

אילן זהבי: היום אנחנו מדברים על 30,000 ילדים שמשחקים בקבוצות, זה מספר די גדול.

אילן זהבי: הקבוצות מרוויחות מזה המון המון כסף, פשוט סוחטים את ההורים בצורה בלתי רגילה.

אילן זהבי: ביקשתי מחבר הכנסת ראובן ריבלין להגיש את הצעת החוק הזאת עקב הדברים האלה.

אילן זהבי: לקבוצות יש שיטה מאוד ברורה, הן פשוט אומרות להורים: אם לא תשלמו הילד שלכם לא ישחק.

אילן זהבי: זה דבר שאנחנו נתקלים בו לא אחת.

אילן זהבי: זה ממש "הורג" את ההורים.

אילן זהבי: לי יש שני ילדים שמשחקים כדורגל.

זבולון אורלב: אגב, כמה משלמים?

אילן זהבי: 1,800 שקל לעונה, אך ההוצאות לא נגמרות בזה.

אילן זהבי: זה יוצא להורה בסביבות 4,000 שקל לעונה.

אילן זהבי: ההורה משלם 1,800 שקל לעונה לקבוצה וזה כולל רק את הבגדים ואת מגרש האימונים, אם יש.

אילן זהבי: להורים יש הוצאות נוספות על הסעת ילדיהם לכל משחק, ההורים משלמים על איזוסטאר, שזה משקה ממריץ לשחקנים.

אילן זהבי: על כל מסיבה ועל כל גביע בסוף עונה ההורים משלמים.

אילן זהבי: אל לנו גם לשכוח שהעובדה שהילדים באים לאימונים מקטינה את העבריינות ואת הפשיעה.

אילן זהבי: מגרש הכדורגל הוא פשוט בית-ספר מעולה.

זבולון אורלב: אנחנו פשוט כבר אחרי זה.

זבולון אורלב: כולנו מסכימים על חשיבות הכדורגל לנוער.

ראובן ריבלין: הצעתי היא כזאת, אני חושב שאנחנו צריכים להעביר את הצעת החוק, כדי שזה יהיה מעוגן, כך שאנחנו נהיה במצב אחר במידה ולא תהיה התקדמות מבחינת התקנון.

ראובן ריבלין: אני חושב שצריך להעביר את זה לקריאה ראשונה ואז אנחנו נשעה את זה.

ראובן ריבלין: עכשיו השאלה היא באיזה נוסח נעביר את זה לקריאה ראשונה.

ראובן ריבלין: אני אומר לך עוד פעם, אם היה הסדר, כפי שאומר מנהל רשות הספורט - הדבר הוא לא פשוט.

ראובן ריבלין: יבואו אליך אחר-כך אנשי אליצור או אנשי ביתר או אנשי מכבי ואנשי הפועל.

זבולון אורלב: אני מודה, אגב, שאני מעדיף את טובת הילד על פני טובת הקבוצות.

ראובן ריבלין: אין ספק.

ראובן ריבלין: כשאנחנו באים לטובת הילד פעמים רבות אנחנו יכולים לשפוך את מי האמבטיה עם הילד.

ראובן ריבלין: אני מוכרח לומר שהחוק כפי שאנחנו ניסחנו אותו, ברמה כזאת או אחרת, זה יכול להיות 14 במקום 15, יכול להיות 17 במקום 18, הוא דבר שעומדים עליו רוב חברי הכנסת.

ראובן ריבלין: הם היום קיבלו את הגישה שאומרת שאסור שיהיה ילד מוחזק כבן ערובה בידי קבוצה.

ראובן ריבלין: אי אפשר לזלזל בדבר הזה.

ראובן ריבלין: יחד עם זה, בלי כל ספק אי אפשר לשבור את כל המערכת.

ראובן ריבלין: יכול להיות מצב שבו אותם "כוכבים" יעשו מהקבוצות חוכא ואטלולה.

ראובן ריבלין: יבואו אנשים רציניים, כמו מר יעקב שחר או מר תאומים או מר דדש או יהיה מי שיהיה , שמשקיעים בקבוצות, והם יאמרו: אנחנו מפרקים את מחלקות הנוער.

אילן זהבי: הם לא יעשו את זה בחיים.

ראובן ריבלין: אני רוצה את טובתכם.

ראובן ריבלין: אנחנו צריכים למצוא פה פתרון.

ראובן ריבלין: זה קשור גם לאיגוד השחקנים.

ראובן ריבלין: אחר-כך כשהשחקן הופך להיות שחקן בוגר הוא גם כן צריך להיות מוגן בצורה כזאת או אחרת על-ידי התקנון.

ראובן ריבלין: ההתאחדות לכדורגל מתקדמת בצורה באמת ראויה לציון.

ראובן ריבלין: יחד עם זה, הנושאים האלה לא פתורים.

זבולון אורלב: מה אתה מציע?

ראובן ריבלין: אני מציע, על מנת שתהיה לנו יכולת לאפשר להם לתקן את התקנון, אנחנו נעביר את הצעת החוק בקריאה ראשונה.

ראובן ריבלין: אני מוכן לתקן את הנוסח ולאמץ את הנוסח מינואר 1999.

יהודה שקמה: אני מניח שגם חבר הכנסת ריבלין, עם כל ההבנה שלו, מתכוון שהחוקים האלה יהיו תקפים לתקופות העברה שנהוגות גם באיגוד וגם בהתאחדות.

יהודה שקמה: אי אפשר לעשות אנרכיה שלמה במבנה הקבוצות ובהעברות שחקנים ללא גבול.

יהודה שקמה: אצלנו למשל לקטינים יש שתי תקופות העברה: יש תקופה לפני פתיחת העונה, ויש תקופה בין סוף סיבוב א' לתחילת סיבוב ב'.

יהודה שקמה: נתנו אפשרות לילדים לעבור בהסכמה.

יהודה שקמה: התיקון הזה בא לשפר את העניין במקרה של אי-הסכמה.

ראובן ריבלין: אין לכם מנגנון בוררות למקרה של אי-הסכמה?

יהודה שקמה: יש לנו מנגנון בוררות במידה והמהלך הזה מקובל על ההורים.

יהודה שקמה: ללכת לבוררות זה לא מהלך פשוט היום.

אילן זהבי: הוא גם כרוך בתשלום.

ראובן ריבלין: מה פירוש "כרוך בתשלום"?

ראובן ריבלין: האם יש איזה דבר של ילד קטין שכרוך בתשלום?

ראובן ריבלין: אין דבר כזה.

ראובן ריבלין: זה לא חוקי על פניו.

אילן זהבי: ממני ביקשו בהתאחדות 1,480 שקל לבוררות.

יהודה שקמה: הנושא השני שאני רוצה להדגיש, גם כשהיה דיון על נושא העברת קטין ההתאחדויות, גם הכדורגל וגם הכדורסל, אימצו את ההסכם מיידית.

יהודה שקמה: אין לנו שום בעיה גם לגבי התיקון הזה של ה-25.1.99, במידה והוא יעבור בחקיקה, לקבל אותו ולעדכן את התקנונים שלנו על-פיו.

עמי ברקוביץ: את הנוסח של ינואר 1999 אני לא מכיר.

עמי ברקוביץ: אני שומע עליו עכשיו בפעם הראשונה.

עמי ברקוביץ: על פני הדברים זה נראה לי נוסח לא פשוט.

עמי ברקוביץ: הוא לכאורה בא במקום הזכות שעומדת היום לספורטאי לפי סעיף 11א.

עמי ברקוביץ: הוא מסוגל לפגום.

עמי ברקוביץ: נאמר פה שזה לא יחול על מי שכפוף להסכמים האלה.

עמי ברקוביץ: זה נראה לי מאוד בעייתי.

עמי ברקוביץ: עד כמה שאני הבנתי משמיעה ראשונה של הנוסח, המשמעות היא שספורטאי שכלול בהסכם לא כפוף עוד - - -

יהודה שקמה: איזה הסכם?

יהודה שקמה: ספורטאי שיש לו חוזה.

עדנה הראל: שחל עליו התקנון המעודכן.

עמי ברקוביץ: לכן לא יחול עליו עוד סעיף 11א, שנותן לו את ההגנה כי זה בא לקבוע תקופה מקסימלית שבה הוא יכול להיות בהסגר או לא בפעילות.

עמי ברקוביץ: ולכן לא נראה לי שאנחנו יכולים להסכים.

עמי ברקוביץ: מה שעבר קריאה טרומית, ולזה הממשלה הסכימה, זה הצעת החוק של חבר הכנסת ריבלין.

עמי ברקוביץ: לא הייתי רוצה שבהינף קולמוס אנחנו נשנה פתאום את הכל.

עמי ברקוביץ: אנחנו רוצים לראות את ההצעה ולבחון אותה.

עמי ברקוביץ: הייתי מבקש לא לאשר את זה בנוסח מינואר 1999 בינתיים.

ערן דורון: ההבדל בין הנוסחים, היום שחקן שרוצה לעזוב את הקבוצה שלו יכול להחליט להיכנס להסגר ואחרי שנה לעבור לקבוצה אחרת.

ערן דורון: בהצעה החדשה שחקן כזה לא יוכל לעזוב את הקבוצה, כי הוא משחק בקבוצה ואין לו שום עילה אמיתית לעבור מקבוצה אחת לאחרת.

יעקב אראל: אני חושב שחבר הכנסת ריבלין היטיב להציג את הדברים.

יעקב אראל: אני יודע שחבר הכנסת ריבלין הוא גם דמוקרט גדול והוא לא כל-כך נוטה לכפות בחקיקות פרלמנטריות על גופים וולונטריים שיש להם תקנונים משלהם.

יעקב אראל: אני מציע באותה רוח, ברשותך, תן להתאחדות לכדורגל אפשרות להתקין את התקנות, אחרי שקיבלנו הסכמה מאוד ברורה שההתאחדות לכדורגל ראויה לאמון לבצע את החקיקה.

יעקב אראל: אנחנו נגיש לכם אותה בתוך זמן קצוב קצר ביותר, את החקיקה הפנימית שלנו בתקנון ההתאחדות לכדורגל, לפי דעתי לשביעות רצונכם ובהתאם להסכמות פה.

יעקב אראל: היה וההתאחדות לכדורגל לא תגיש את זה, תמיד יש בידיה של הכנסת את הכוח לכפות את זה בדרך של חקיקה.

זבולון אורלב: אבל מה יעזור התקנון?

זבולון אורלב: אומר מר ברקוביץ שגם אם תתקן את התקנון אתה עדיין גורע מזכותם של - - -

יעקב אראל: אני לא מדבר על הנוסח מינואר 1999.

יעקב אראל: אני מדבר על כך שאנחנו נתקין את התקנות באותה רוח עליה דיברנו, של העברות חופשיות עד גיל 14, כדי למנוע את הצורך בחקיקה.

זבולון אורלב: אבל כאן אתה לא פותר את הבעיה שהציגה עו"ד עדנה הראל, שהפה שאסר הוא הפה שהתיר.

זבולון אורלב: כלומר, השאלה היא האם אנחנו רוצים לסמוך רק על שינוי התקנון שלכם.

זבולון אורלב: היום אתם בסדר גמור אבל מחר תתחלף הנהלת ההתאחדות ויתכן שיחליטו לשנות את זה.

יעקב אראל: שינוי בחקיקה, גם בהתאחדות לכדורגל, זה לא תהליך כל-כך מהיר ופשוט שעושים אותו בהינף יד.

ראובן ריבלין: שבתקנון יהיה כתוב "באישור ועדת החינוך והתרבות של הכנסת".

עדנה הראל: זה שני דברים שונים.

עדנה הראל: יחוייב אישור ועדת החינוך והתרבות של הכנסת רק אם יהיה תיקון חקיקה.

עדנה הראל: האם ללכת על תיקון חקיקה בנוסח שהקריא עו"ד אביבי?

עדנה הראל: גם אני שומעת אותו פעם ראשונה ואמרתי לעו"ד אביבי שגם אני רוצה לראות אותו.

עדנה הראל: הנוסח הזה למשל לא אומר שההוראות שתקבע ההתאחדות יכולות רק להקל.

עדנה הראל: חסרים שם דברים.

ראובן ריבלין: אין ספק.

ראובן ריבלין: את באמת חושבת שאנחנו תמימים כאלה?

ראובן ריבלין: אנחנו ממשיכים בהליך החקיקה.

ראובן ריבלין: אם הם יביאו לנו את זה אז נחליט להפסיק את הליך החקיקה.

עדנה הראל: העניין הוא שאתה הצעת להעביר בקריאה ראשונה את הנוסח שהציג עו"ד אביבי, שאנחנו עדיין לא למדנו את הפרטים שלו.

עדנה הראל: זה הוסכם פה בוועדה בשנה שעברה אך אנחנו לא נכחנו.

ראובן ריבלין: זה לא יהיה נושא חדש.

ראובן ריבלין: אנחנו בהחלט נוכל אחרי זה לשנות את הנוסח, על-פי הנוסח שיהיה מקובל עלינו, שנוכל להביא אותו בחוק הספורט כאיזה יסוד בחוק הספורט.

משה אביבי: אבל מה הטעם להעבירו בתקנונים שלנו אם אחר-כך יבואו ויאמרו שזה לא מקובל?

משה אביבי: את הנוסח המוסכם אנחנו יכולים להעביר אבל אם זה לא מוסכם אז מה הטעם?

עדנה הראל: או שנדחה את זה לישיבה נוספת עד שנוכל לעיין בנוסח.

זבולון אורלב: תנו לי לשאול שאלות של יושב-ראש חדש: אם יש נוסח מוסכם, למה אתם מתעקשים שזה יהיה בתקנון ולא בחקיקה?

זבולון אורלב: מה זה משנה לכם?

יעקב אראל: מכיוון שלנו יש תפיסת עולם שחוק הספורט הוא מעין חוקה, ברמת העיקרון, והוא מבטא את זה בסעיף 10 לגבי הנושא של תקנוני ההתאחדויות.

יעקב אראל: צריך לאפשר לגופים הוולונטריים לנהל את חייהם בהתאם לתקנונים פנימיים שלהם, כאשר חוק הספורט מהווה מעין חוקה ראשית.

יעקב אראל: מעבר לכך, אני רוצה לומר ליושב-ראש, יש הבדל בגיל 14 בין שחקן כדורגל לבין מתעמלת אומנותית.

יעקב אראל: בגיל 16 מתעמלת אומנותית היא כבר זקנה מופלגת לענף הספורט הספציפי.

יעקב אראל: לעומת זה כדורגלן בגיל 16 הוא רק בתחילת הקריירה שלו והוא עוד עושה את הצעדים הראשונים.

יעקב אראל: צריכה להיות הבחנה.

זבולון אורלב: אין הבדל.

זבולון אורלב: בזכויות היסוד של הילד לא משנה באיזה ענף הוא.

יעקב אראל: מבחינת הקריירה שלו.

זבולון אורלב: אבל זה לא סעיף של קריירה.

משה אביבי: אבל יש קשר בין זכויות היסוד שאתה מדבר עליהן בצדק לבין המימוש שלהן.

משה אביבי: כשאני מדבר על זכויות אני גם מדבר ביחס לאותו אדם שאני רוצה להקנות לו את הזכויות האלה.

זבולון אורלב: מה שאתה רוצה לומר, שכדורגלן בגיל 17.5 לא איכפת לך שיעבור אבל מתעמלת בגיל 16 - לא תעבור?

יעקב אראל: לא הבנת אותי נכון.

יעקב אראל: אני נלחם על זכויותיה.

יעקב אראל: שלא יהיה ספק.

יעקב אראל: אני רוצה שיהיה ברור בצורה חד-משמעית, אני בעד מעבר חופשי של ספורטאים בגילאים האלה.

יעקב אראל: אני לא חושב שצריך ליצור שום מחסומים.

זבולון אורלב: אנא הזכר לי, מה זה משנה מבחינת התקנון?

זבולון אורלב: הרי אתה מדבר על אותו נוסח, שאנחנו נסכים לו.

עדנה הראל: הם מדברים על נוסח שטוב לכדורגל בלבד.

עדנה הראל: הם מדברים כרגע לצורך העניין על תקנון ההתאחדות לכדורגל.

עדנה הראל: ההוראה פה חלה על כל הספורט.

עדנה הראל: לכן הם באים ואומרים, בואו נגיד שהסעיף שיש היום הוא סעיף היסוד.

עדנה הראל: חוץ מזה אפשר להקל על ספורטאים, כל התאחדות או איגוד בתקנון שלהם, ובלבד שוועדת הכנסת תאשר את זה.

עדנה הראל: לכן אני אומרת שאנחנו צריכים לבדוק את זה.

זבולון אורלב: ואם ההתאחדות או האיגוד לא ירצו להקל?

עדנה הראל: זאת למשל אחת השאלות שאני רוצה לשאול.

יהודה שקמה: אם יש העברה חופשית עד גיל 14 במה עוד אפשר להקל על הילדים?

זבולון אורלב: ההעברה עד גיל 14 היום היא חופשית גם בחוק?

יהודה שקמה: היום היא כמעט חופשית אבל היא מעוגנת בחוק הסגר קטין.

זבולון אורלב: אני חשבתי שזה הרבה יותר פשוט.

אילן זהבי: אני חייב לתקן פה משהו.

אילן זהבי: אנחנו ביקשנו שזה יהיה כחוק מסיבה אחת: שהיום בהתאחדות לכדורגל הם עוברים על החוקים שכבר יש להם.

אילן זהבי: אני יכול להוכיח לכם את זה.

אילן זהבי: יש לי פה דוח חקירה מ"מודיעין אזרחי" שההתאחדות לכדורגל עשתה על זיופי חתימות באגודות כדורגל.

אילן זהבי: אחרי חקירה שערך "מודיעין אזרחי" קיבלתי מכתב מהיועץ המשפטי של ההתאחדות שהוא לא יודע מה לעשות, אין לו מה לעשות עם זה.

אילן זהבי: לכן אנחנו ביקשנו שייחקק החוק הזה.

זבולון אורלב: חבר הכנסת ריבלין, אנחנו צריכים קודם כל לקבל החלטה של מדיניות: האם באופן עקרוני אנחנו רוצים שזה יהיה בחוק או האם אנחנו מסתפקים שזה יהיה בתקנונים, על כל החולשות שלהם, והחולשות ידועות.

ראובן ריבלין: אם התקנונים יעוגנו באיזה סעיף בחוק הספורט - וחוק הספורט יורד גם לרמת פירוט, אין ספק, סעיף 11 וסעיף 10 יורדים לפירוט.

זבולון אורלב: גם אם החוק יגיד שמותר לתקן תקנונים ולהיטיב, האם אתה סומך שאומנם כולם יתקנו?

ראובן ריבלין: אם אני קובע את הרף שמעברו לא יכולים לתקן ולהרע, אז אין לי בעיה עם העניין.

עדנה הראל: מה הרף שאתה מציע?

ראובן ריבלין: הם אמרו שהרף הוא אותו הסדר שהושג בינואר 1999.

ראובן ריבלין: אני עוד לא יודע מה הוא הרף של ינואר 1999 כי אף פעם עוד לא קיבלתי באופן מוסמך את הנוסח.

ראובן ריבלין: איך אני יכול לעגן אותו בצורה כזאת שיהיה לי חוק מסגרת?

ראובן ריבלין: הרי חוק הספורט כוונתו - - -

יעקב אראל: חוץ מסעיף 11.

ראובן ריבלין: חוץ מסעיף 11.

ראובן ריבלין: סעיף 11 הוא דבר שחבר הכנסת לשעבר צוקר תיקן אותו משום שלא היתה אפשרות אחרת.

עדנה הראל: חבר הכנסת ריבלין, ההסדר של ינואר 1999 ספציפית, אם גיל 14 או לא גיל 14, נוגע להתאחדות לכדורגל.

עדנה הראל: מעבר לזה מוצע שבמקום הנוסח שלך, שהוא נוסח מנדטורי שחל על כל האיגודים ועל כל התחומים, תבוא הסכמה כללית, שאיגודים אם ירצו יתקנו וייקלו והוועדה תאשר.

עדנה הראל: אומר יושב-ראש הוועדה: ואם הם לא ירצו?

עדנה הראל: האם אתה רוצה לחייב אותם להקל?

ראובן ריבלין: אם אני קובע את הרף והם יכולים להקל, אין לי בעיה.

ראובן ריבלין: אבל אם אני לא קובע את הרף אז לא עשיתי כלום.

ערן דורון: בדיונים שעשינו בקדנציה הקודמת על החוק השני, שהוא בעניין דומה, רצו בהתחלה לעשות אותו חוק מסגרת מאוד כללי, שהרף הוא מאוד מאוד נמוך.

ערן דורון: אמרנו שאנחנו נמתין עם החקיקה כאן כדי שיהיה סיכום בין ארגון השחקנים לבין ההתאחדות לכדורגל ובין ארגון שחקני הכדורסל לאיגוד הכדורסל, שהם הגופים הגדולים.

ראובן ריבלין: החוק הזה מתקדם?

ראובן ריבלין: אדוני היושב-ראש, גם החוק שלהם עומד על סדר היום

ערן דורון: יהיה לך פה דז'ה וו.

זבולון אורלב: אני בינתיים רואה שחצי מהזמן פה אני עוסק בספורט.

זבולון אורלב: אגב, אני לא מתלונן על זה.

יהודה שקמה: האם הצעת החוק של חבר הכנסת ריבלין מבטלת את סעיף 11א?

מרים פרנקל-שור: היא משנה אותו.

יהודה שקמה: איך משנה?

ראובן ריבלין: במובן זה שיש פה הוראות ברורות.

יהודה שקמה: ברגע שאתה עושה העברות חופשיות אתה מבטל את ההסגר בגילאים האלה.

יהודה שקמה: ברגע שאתה משנה את החוק ומאפשר העברות חופשיות אז אין לך כבר טעם להסגר.

יהודה שקמה: לדעתי במידה ותהיה חקיקה היא צריכה לבטל את החקיקה הקודמת.

יהודה שקמה: אתם אומרים שזה יתקן את סעיף 11א.

יהודה שקמה: אני אומר לבטל את סעיף 11א כי אין לו מקום.

עדנה הראל: הוא עדיין קיים באיגודים אחרים.

עדנה הראל: מה עם איגוד הטניס?

זבולון אורלב: רבותי, יש לי הצעות.

זבולון אורלב: הצעה אחת אומרת, נכניס את זה כרגע למגירה, נקבע זמן, חודש ימים, 60 ימים, לאפשר לאיגודים.

זבולון אורלב: נגיד להם: יש חוק, תהיו "ילדים טובים", תתקנו את הדבר הזה.

זבולון אורלב: אם לא תתקנו, אנחנו נתקן, נעשה תיקון מנדטורי.

זבולון אורלב: זאת אפשרות אחת.

זבולון אורלב: אפשרות שניה היא להעביר את זה ולהגיד להם: רבותי, אנחנו מתקדמים אבל אם תשכנעו אותנו לשביעות רצוננו, שוב בפרק זמן של 60 יום, שאתם מסוגלים להסתדר לבד ותנוח דעתנו, בבקשה.

זבולון אורלב: אני מציע רק דבר אחד בכל מקרה להעביר, שתיקון התקנונים בנושא העברת שחקנים, במסגרת הזאת, יהיה טעון את אישור ועדת החינוך והתרבות של הכנסת.

זבולון אורלב: לא בתקנון שלהם אלא בחוק.

ראובן ריבלין: בסדר גמור.

ראובן ריבלין: כל שינוי תקנון בנושא העברת שחקנים טעון אישור הוועדה.

ראובן ריבלין: זה גם על דעת רשות הספורט, אין לי ספק בכך.

זבולון אורלב: אלה שתי האפשרויות.

זבולון אורלב: רבותי, אנחנו צריכים להחליט.

זבולון אורלב: מה אתה מציע?

ראובן ריבלין: אני מציע להעביר את זה לקריאה ראשונה ואז נקרא לכולם להציע תיקונים.

זבולון אורלב: אני תומך בהצעה הזאת.

משה אביבי: יש לי שאלה בקשר להצעה הזאת.

משה אביבי: אנחנו מחר הולכים להעביר בהנהלת ההתאחדות במסגרת התקנון שלנו את הנוסח שהוסכם בזמנו על דעת כולם.

משה אביבי: הוא לא יתאים לנוסח שאתם מעבירים בקריאה ראשונה.

זבולון אורלב: אני רוצה להבהיר מה החלטנו.

זבולון אורלב: החלטנו להעביר לקריאה ראשונה את הנוסח המונח לפנינו בתוספת תיקון סעיף 10, שיאמר שתיקון תקנונים בנושא העברת שחקנים טעון אישור ועדת החינוך והתרבות של הכנסת.

זבולון אורלב: יחד עם זה גם החלטנו שלאחר הקריאה הראשונה, אם וכאשר האיגודים וההתאחדויות ישכנעו אותנו שהם ביצעו את השינויים לשביעות רצוננו, אנחנו נשקול בחיוב רב את הקפאת החקיקה.

זבולון אורלב: מה השינויים?

זבולון אורלב: אני מציע להסמיך שני חברים בוועדת החינוך שיישבו ויסכמו איתכם מה השינויים.

זבולון אורלב: אני מציע ששני החברים יהיו חבר הכנסת ראובן ריבלין וחבר הכנסת מיכאל נודלמן.

ראובן ריבלין: חבר הכנסת נודלמן הוא בעניין הזה נטול פניות והוא איש ספורט.

יעקב אראל: אני מודיע פה שההתאחדות לכדורגל כבר עשתה את ההליך הראשון ותמשיך ותשלים אותו.

יעקב אראל: יש לי שאלה בכל זאת.

זבולון אורלב: אתה שואל מה יקרה אם חלק כן וחלק לא.

יעקב אראל: אם איגוד הג'ודו לא ישלים את שינוי התקנות שלו, למה אני צריך להיות בן ערובה לאיגוד הג'ודו?

זבולון אורלב: אין לי כרגע תשובה.

זבולון אורלב: הישיבה נעולה.

זבולון אורלב: תודה רבה.